草蟲圖
作者：仇遠
朝代：宋

paragraphs: 昨夜南山雷雨霽，蟄室初開百蟲起。
草夭菜秀蒲柳長，生意森然隨氣使。
陰陽變態足纖巧，分得餘妍歸畫史。
野蜂採蜜花房裏，官蛙瞠目莎池底。
紛紛蚱蜢肆跳梁，款款蜻蜓齊點水。
天牛穴桑奚其天，鬼蝶迷花聿如鬼。
血國三千亦有蚊，黍馬十萬寧非蟻。
蝎虎那能捋虎鬚，蝸牛誰堪執牛耳。
蜣蜋轉丸誠小巧，螳螂搏輪非勇士。
鳴蟬嘶熱蟋蟀吟，一片繁聲愁客子。
春風郊野豈不樂，籬落秋風又如此。
坡仙舊詠只八物，若見此圖心更喜。
我摩老眼爲題詩，晴日一窗蠅撲紙。